## Pravilnik o načinu ocjenjivanja sposobnosti ovlaštenih pravnih osoba i obrtnika za obavljanje poslova razminiranja

### NN 53/2007 (25.5.2007.), Pravilnik o načinu ocjenjivanja sposobnosti ovlaštenih pravnih osoba i obrtnika za obavljanje poslova razminiranja

# HRVATSKI CENTAR ZA RAZMINIRANJE

**1733**

Na temelju članaka 69. stavka 1., podstavka1. Za­kona o humanitarnom
razminiranju (»Narodne novine« br. 153/05), ravnatelj Hrvatskog centra za
razminiranje, 16. svibnja 2007. godine, donosi

## PRAVILNIK

### O NAČINU OCJENJIVANJA SPOSOBNOSTI OVLAŠTENIH PRAVNIH OSOBA I OBRTNIKA ZA OBAVLJANJE POSLOVA RAZMINIRANJA

TEMELJNE ODREDBE

Članak 1.

Ovim Pravilnikom utvrđuje se postupak ocjenjivanja sposobnosti ovlaštenih
pravnih osoba i obrtnika za obavljanje poslova razminiranja, uvjeti kojima
moraju udovoljavati ovlaštene pravne osobe i obrtnici registrirani za obavljanje
poslova razminiranja, te način izdavanja ocjene sposobnosti.
Obrazac ocjene sposobnosti nalazi se u prilogu ovog Pravilnika i čini njegovi
sastavni dio (prilog 1).

POJMOVI

Članak 2.

Pojmovi koji se upotrebljavaju u ovom Pravilniku imaju sljedeće značenje:
1. *ovlaštena pravna osoba ili obrtnik* je domaća ili strana pravna osoba koja ima
odobrenje Ministarstva unutarnjih poslova (u daljnjem tekstu: MUP) i
registrirana je za obavljanje poslova pretraživanja i razminiranja (u daljnjem
tekstu: ovlaštena pravna osoba) ili fizička osoba koja ima odobrenje MUP-a i
registriran obrt za obavljanje poslova pretraživanja i razminiranja (u daljnjem
tekstu: obrtnik)
2. *poslovi razminiranja* u smislu ovog Pravilnika su poslovi razminiranja i
pretraživanja koje obavljaju ovlaštene pravne osobe i obrtnici.
3. *ocjenjivanje sposobnosti za obavljanje poslova razminiranja* je procedura
kojom Hrvatski centar za razminiranje (u daljnjem tekstu: HCR) utvrđuje
sposobnost ovlaštene pravne osobe ili obrtnika za obavljanje poslova
razminiranja
4. *ocjena sposobnosti ovlaštenih pravnih osoba ili obrtnika za obavljanje
poslova razminiranja* (u daljnjem tekstu: ocjena sposobnosti) je javna isprava
koju izdaje HCR u kojoj se navodi kojim metodama su ovlaštena pravna osoba ili
obrtnik sposobni obavljati poslove razminiranja;
5. *Povjerenstvo za ocjenjivanje sposobnosti* (u daljnjem tekstu: Povjerenstvo) je
tijelo koje provodi postupak ocjenjivanja sposobnosti za obavljanje poslova
razminiranja;
6. *tim za ocjenjivanje sposobnosti* (u daljnjem tekstu: Tim) čine najmanje dva
člana Povjerenstva koji vrše provjeru svih čimbenika koji utječu na ocjenu
sposobnosti

UVJETI ZA IZDAVANJE I PRODUŽIVANJE VALJANOSTI OCJENE SPOSOBNOSTI

Članak 3.

Za izdavanje i produživanje valjanosti ocjene sposobnosti ovlaštena pravna osoba
ili obrtnik treba podnijeti zahtjev uz koji dostavlja:
1. rješenje trgovačkog suda o upisu pravne osobe u sudski registar ili nevladine
udruge u registar udruga, odnosno obrtnicu, da je registriran za obavljanje
poslova razminiranja;
2. rješenje MUP-a kojim se odobrava obavljanje poslova razminiranja;
3. dokaze da zapošljava stručno osoblje;
4. dokaze o posjedovanju propisane opreme i tehničkih sredstava;
5. standardne operativne postupke kao i svaku njihovu izmjenu i dopunu koju su
dužni provoditi;
6. dokaz o osiguranju pirotehničara i pomoćnih djelatnika za slučajeve smrti ili
ozljede uzrokovane obavljanjem poslova razminiranja;
7. potvrde o osposobljenosti pirotehničara za rad s metaldetektorom/metaldetektorima;
8. potvrde o osposobljenosti operatera stroja za rad sa strojem/strojevima;
9. potvrdu/certifikat o obučenosti vodiča pasa za rad s psima izvježbanim za
otkrivanje MES-a i NUS-a;
10. potvrdu/certifikat o obučenosti pasa izvježbanih za otkrivanje MES-a i NUS-a;
11. potvrdu/certifikat uporabljivosti zaštitne opreme;
12. potvrdu/certifikat o tehničkoj ispravnosti i uporabljivosti detektora
metala;
13. potvrdu/certifikat o tehničkoj ispravnosti i uporabljivosti strojeva,
pomoćnih strojeva, pratećih vozila;
14. potvrdu/certifikat o uporabljivosti ostale opreme;
Obrazac zahtjeva iz stavka 1. ovog članka nalazi se u prilogu ovog Pravilnika i
čini njegov sastavni dio (prilog 2.)

POSTUPAK IZDAVANJA, IZMJENE ILI PRODUŽENJA VALJANOSTI OCJENE SPOSOBNOSTI

Članak 4.

Postupak ocjenjivanja sposobnosti za obavljanje poslova razminiranja provodi
Povjerenstvo, koje imenuje ravnatelj HCR-a.
Za izdavanje ocjene sposobnosti ovlaštena pravna osoba ili obrtnik mora HCR-u
podnijeti zahtjev uz koji prilaže odgovarajuće dokaze o udovoljavanju uvjetima
iz članka 3. ovog Pravilnika i popunjene obrasce HCR-a (prilog 3), s općim
podacima, podacima o zaposlenicima, opremi i tehničkim sredstvima za
razminiranje koje posjeduje ovlaštena pravna osoba ili obrtnik.
a) Obrazac PO – IP; podaci o izvršitelju poslova
b) Obrazac PO – P; podaci o pirotehničarima
c) Obrazac PO – PD; podaci o pomoćnim djelatnicima
d) Obrazac PO – MO; podaci o medicinskom osoblju
e) Obrazac PO – ZO; podaci o zaštitnoj opremi
f) Obrazac PO – DM; podaci o detektorima metala
g) Obrazac PO – SZR; podaci o strojevima za razminiranje
h) Obrazac PO – PSI; podaci o psima za otkrivanje MES-a i NUS-a
i) Obrazac PO – SOP; podaci o standardnim operativnim postupcima
j) Obrazac PO – SE; podaci o skladištu eksplozivnih tvari
k) Obrazac PO – SO; podaci o specijalističkoj opremi

Tražene podatke ovlaštene pravne osobe i obrtnici upisuju u
pripadajuće obrasce HCR-a, ovjeravaju ih te s ostalom dokumentacijom dostavljaju
HCR-u. Sva dokumentacija mora biti na hrvatskom jeziku, a prijevodi sa stranih
jezika moraju biti ovjereni od sudskog tumača.
O svakoj promjeni koja se odnosi na povećanje ili smanjenje broja zaposlenika
ili količine i vrste opreme i tehničkih sredstava ovlaštena pravna osoba ili
obrtnik mora odmah, a najkasnije u roku od 8 dana, obavijestiti HCR dostavom
obrazaca iz stavka 2. ovog članka.
Propisane obrasce s upisanim podacima ovlaštene pravne osobe i obrtnici dužni su
dostavit HCR-u i u elektronskom obliku.

ROKOVI ZA PODNOŠENJE ZAHTJEVA

Članak 5.

Zahtjev za izdavanje ocjene sposobnosti ovlaštena pravna osoba ili obrtnik mogu
podnijeti nakon dobivanja odobrenja za obavljanje poslova razminiranja.
Zahtjev za produženje valjanosti ocjene sposobnosti ovlaštena pravna osoba ili
obrtnik trebaju podnijeti najmanje petnaest dana prije isteka njezine
valjanosti.
HCR je dužan ovlaštenoj pravnoj osobi ili obrtniku u roku 8 dana od dana
udovoljavanju uvjetima iz članka 3. ovog Pravilnika izdati, izmijeniti, odnosno
produžiti ocjenu sposobnosti ili odbiti zahtjev.

UVJETI VAŽENJA OCJENE SPOSOBNOSTI

Članak 6.

Ovlaštena pravna osoba ili obrtnik koji podnesu zahtjev za izdavanje, produženje
ili izmjenu ocjene sposobnosti dužni su HCR-u omogućiti uvid u sve elemente na
temelju kojih se izdaje ocjena sposobnosti.
Ako u tijeku valjanosti ocjene sposobnosti ovlaštena pravna osoba ili obrtnik
prestanu udovoljavati nekim od uvjeta pod kojima je ocjena sposobnosti izdana,
HCR je dužan ukinuti ili izmijeniti ocjenu sposobnosti.
Ocjena sposobnosti se izdaje prvi put za razdoblje od godinu dana, te nakon toga
za razdoblje od jedne do najviše tri godine.

PROVJERA PODATAKA, DOKUMENATA I UTVRĐIVANJE STVARNOG STANJA

Članak 7.

Ovlaštene pravne osobe i obrtnici dužni su HCR-u omogućiti nesmetan pri­stup i
provjeru svih dijelova organizacije obavljanja poslova razminiranja, te pristup
do svake ugovorno angažirane ovlaštene pravne osobe ili obrtnika kojoj je
povjereno obavljanje određenih poslova za koje su odgovorni.
Provjeri se vrši:
u sjedištu i područnim uredima (kvalifikacije osoblja, podaci o obuci, police
osiguranja, liječnička uvjerenja),
u uredima za logistiku (dokumenti o uporabljivosti, održavanju, popravcima
opreme),
u skladištu eksploziva (sigurnost, osoblje, dokumentacija, procedura,
prostorije, oprema, vozila),
u skladištu opreme (uvjeti uskladištenja, provjera ispravnosti),
u radionicama za održavanje opreme (ovlasti, postupci i alati),
na radilištu (sigurnost na radilištu, plan radilišta, označenost opasnih
područja, medicinsko osiguranje, aktivnosti na radilištu u odnosu na ugovor,
postupci na radilištu u odnosu na SOP).
Učestalost, oblik i obim provjere ovlaštene pravne osobe ili obrtnika ovisit će
o stanju i promjenama kapaciteta, promjenama operativnih postupaka i drugim
promjenama koje utječu na sposobnost obavljanja poslova razminiranja.
HCR može vršiti i nenajavljene provjere.
Provjeru vrše timovi za ocjenjivanje koje imenuje i upućuje na teren predsjednik
Povjerenstva.

STUPANJE NA SNAGU

Članak 8.

Ovaj Pravilnik stupa na snagu osmog dana od dana objave u »Narodnim novinama«.

Klasa: 012-01/07-01/6
Urbroj: 530-117-06/1-07-01
Sisak, 16. svibnja 2007.

Ravnatelj
**Oto Jungwirth**, v. r.

![](dodatni/351462.gif)

![](dodatni/351463.gif)

![](dodatni/351464.gif)

![](dodatni/351465.gif)

![](dodatni/351466.gif)

![](dodatni/351467.gif)

![](dodatni/351468.gif)

![](dodatni/351469.gif)

![](dodatni/351470.gif)

![](dodatni/351471.gif)

![](dodatni/351472.gif)

![](dodatni/351473.gif)

![](dodatni/351474.gif)

Pravilnik, NN 53/2007-1733
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)